छठवें, सातवें और आठवें दशक में जिसकी मैं स्वयं साक्षी हूँ बी.बी.सी. हिंदी वर्ल्ड सेवा निदेशक श्री कैलाश बुधवार, स्वर्गीय डॉ. ओंकारनाथ श्रीवास्तव, डॉ. गौतम सचदेव, नरेश भारती, ज्ञान कौशिक आदि जैसे प्रख्यात लेखक बी.बी.सी. में हिंदी सेवा करते हुए ब्रिटेन में बस गए और छिटपुट लेखन के साथ भारतीय यायावर और अतिथि साहित्यकारों के साथ गोष्ठियाँ आदि भी रेडियो प्रसारण के द्वारा करते रहे। आज भी बी.बी.सी. हिंदी वर्ल्ड सर्विस साहित्यकार अचला शर्मा के कुशल निर्देशन में हिंदी में समाचार और अन्य विभिन्न प्रकार के साहित्यिक कार्यक्रम देते हुए हिंदी का उन्नयन कर रही है। बी.बी.सी. हिंदी सेवा-लंदन हिंदी में विश्वस्त समाचार देने के साथ-साथ भारत से आए अतिथियों का रेडियो प्रसारण द्वारा स्वागत करते हुए नाटक, कवि सम्मेलन आदि जैसे साहित्यिक एवं सांस्कृतिक कार्यक्रमों को प्रसारित करती रहती है। हालाँकि बी.बी.सी. हिंदी प्रसारण सेवा ब्रिटेन में प्रसारित न होने के कारण स्थानीय श्रोता इसका प्रत्यक्ष लाभ नहीं उठा पाते हैं।